Continuatio Capituli generalis anno Domini, 1498. Universis Christi fidelibus praesentes litteras inspecturis, Nos, frater Ioannes, abbas Cistercii, in Cabilonensi dioecesi, notum facimus, quod cum iuxta *Cartae charitatis*, necnon *Clementinae* et aliorum statutorum, diffinitionum ac privilegiorum sacri Ordinis nostri Cisterciensis, generale Capitulum fuerit ab exordio Ordinis institutum, ut singulis annis apud Cistercium celebraretur, et ex tunc absque interpellatione ibidem quolibet anno usque in praesens celebratum et continuatum, et in eo universae et singulae totius Ordinis materiae, tamquam in supremo auditorio, tribunali, seu consistorio totius Ordinis, fuerint tractatae, discussae, terminatae, diffinitae et sententiatae, tam de rebus spiritualibus quam temporalibus cuiuscumque generis, naturae seu conditionis existant. Essemusque intentionis et determinatae voluntatis hoc anno, die consueta, in dicto monasterio nostro Cistercii, Capitulum ipsum generale iuxta morem nostrum et Ordinis celebrandi, et ob hoc cuncta ad hoc necessaria in eodem monasterio praeparari et disponi iuxta laudabiles consuetudines fecerimus ; nosque propter hoc die decima mensis praesentis ad ipsum monasterium personaliter transtulerimus. Verumtamen duo magna occurrerunt impedimenta, quorum primum est terribilis rumor quaquaversum per orbem, praesertim in Gallia, Germania et aliis regnis, provinciis, terris et dominiis circumstantibus super multiplicatione armatorum diversarum nationum et linguarum, tam in ducatu Burgundiae, quam etiam in comitatu Burgundiae diffusus ; propter quem rumorem universi abbates Ordinis tam remoti quam vicini, paucissimis exceptis, sibi et rebus suis timentes et caventes, minime ad dictum Capitulum accedere ausi fuerunt ; et sic non apparuit numerus competens abbatum, cum quibus dictum generale Capitulum, iudicio nostro, esset celebrandum. Aliud quoque impedimentum et certe urgentissimum est diffusio multorum armatorum praesertim nationis germanicae in circuitu Cistercii, etiam usque ad grangias et portam monasterii, praetendentes stipendiorum praetensorum solutionem debere sibi fieri, certis diebus fuerunt in suburbiis oppidi Divionensis, totis viribus nitentes intrare oppidum ipsum, ut cominus fama dicebat accipiendi manibus propriis bona ad valorem dictorum stipendiorum accedentia. Tandem dicta suburbia relinquentes, ad vicina villagia maximo numero etiam usque ad grangias Cistercii iuxta muros monasterii, et portam ipsius dilataverunt, minitantes accipere non solum boves, arietes seu mutones, et alias praeparationes pro generali Capitulo, ut dicebant, dispositas, ut inde reficiantur, sed etiam, sicut fide dignorum relatu accepimus, minabantur accipere et ad terram propriam captivos ducere quotquot potuerint invenire de nobilibus personis patriae, inter quos nos expresse minabantur, sperantes nos infallibiliter Capituli generalis tempore in Cistercio ad nutum suum invenire. Quorum terrore ad vitandum tantae infelicitatis detrimentum, seu potius tormentum, per quod non solum in persona nostra mortis, verum etiam ipsa domus Cisterciensis perpetuae desolationis periculum reportaret ; amicorum consilio fuimus compulsi valde mane hac die de Cistercio exire, et nos in hac domo Gilley pro nostra et aliorum securitate recipere praesertim cum domus nostrae apud Divionem et Belnam plenae sint armigeris, ita ut in camera nostra propria impossibile esset nos locum pro persona nostra habere. Illi etiam de Ordine, qui pro rebus monasteriorum et personarum venerunt, nullum hospitium in dictis villis aut villagiis circumstantibus habere possunt. Igitur propter causas praedictas, cum impossibile sit hoc anno, maxime die assignata et consueta, in dicto monasterio nostro Cistercii generale Capitulum congregare seu celebrare, causas Ordinis tam communes quam particulares, quas, nostra et generalis Capituli ac totius Ordinis auctoritate qua fungimur, determinare non potuerimus, ad proximum generale Capitulum, quod Domino donante, anno proxime venturo, scilicet anno Domini 1499, apud Cistercium more solito celebrabitur, remittimus, expressius protestantes quod, cum impossibile sit mortalibus divinis obsistere seu obviare dispositionibus, continuatio haec generalis Capituli pro futuris temporibus in nullum penitus, tam pro Cistercio quam pro Ordine, cedat praeiudicium, nec erit computanda quaecumque discontinuatio, seu interpollatio aut interruptio in dictis Capitulis generalibus, quinimo generale Capitulum, quod anno 99°, ut praemissum est, Domino annuente celebrabitur, immediate continuabitur generali Capitulo celebrato ibidem anno superiori, videlicet anno 97°, sicut et in aliis religionibus, in quibus generalia Capitula solum de triennio aut quadriennio celebrantur, nullam discontinuationem propter tempus intermedium pati seu sustinere dicuntur. Ad quod quidem generale Capitulum proxime futurum, scilicet 99°, iuxta Ordinis statuta citamus universos et singulos Ordinis abbates, cum protestatione, quod nisi venerint, contra eos prout iuris fuerit et rationis procedetur. Universis commissariis Ordinis sub censuris Ordinis districtius praecipiendo, quatinus cognita huiusmodi citatione, ipsam abbatibus, in suis commissionibus comprehensis, significent et intiment, nosque et dictum generale Capitulum sufficienter per scriptum informent de his quae super his fecerint et egerint, et quos etiam praesentium tenore personaliter ad dictum Capitulum generale sub dictis protestationibus. Insuper declaramus, quod per huiusmodi continuationem Capituli generalis, nihil derogatum iri intendimus in aut super commissionibus tam nostris quam Capituli generalis huius anni 98°, tam abbates quam commendatarii et alii officiarii monasteriorum teneantur easdem contributiones integraliter iuxta dictarum commissionum tenorem pro anno praesenti solvere, proinde ac si generale Capitulum more solito hoc anno esset celebratum, sicut et tenebuntur easdem contributiones integraliter annis sequentibus iuxta dicti Capituli generalis determinationem, et commissionum ipsius tenorem solvere, quoniam ad quinquennium, id est pro quolibet anno quinque annorum se extendunt, et idcirco declaramus censuras et poenas, per dictum generale Capitulum aut commissarios ipsius seu nostros contra non solventes huiusmodi contributiones, latas aut ferendas, sine quacumque diminutione locum et vigorem habere. Datum in dicta domo nostra de Gilleyo sub appensione sigilli nostri, die 12*a* mensis septembris anno Domini M. CCCC. LXXXX VIII. … sic signatum, fr. Vincentius. 